Document ID: 32004D0695

KOMISJONI OTSUS,
14. oktoober 2004
loomahaiguste likvideerimise ja seire selliste programmide ning zoonooside ennetamise selliste kontrollprogrammide nimekirja kohta, mis saavad ühenduselt 2005. aastal rahalist toetust
(teatavaks tehtud numbri K(2004) 4010 all)
(2004/695/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, (1) eriti selle artikli 24 lõiget 5 ja artiklit 32,
ning arvestades järgmist:
(1)
Teatavad liikmesriigid on esitanud komisjonile loomahaiguste likvideerimise ja seire programmid, mille jaoks nad soovivad ühenduselt rahalist toetust saada.
(2)
Vastavalt nõukogu 17. mai 1999. aasta määrusele (EÜ) nr 1258/1999 (ühise põllumajanduspoliitika rahastamise kohta) (2) rahastatakse loomahaiguste likvideerimise ja seire programme Euroopa Põllumajanduse Arendus- ja Tagatisfondi tagatisrahastust. Finantskontrolli suhtes kohaldatakse kõnealuse määruse artikleid 8 ja 9.
(3)
Koostades nimekirja loomahaiguste likvideerimise ja seire programmide kohta, mis saavad ühenduselt 2005. aastal rahalist toetust, ning kavandades igale programmile antava toetuse summat ja määra, tuleb arvesse võtta iga programmi huvipakkuvust ühendusele ja kasutatavate assigneeringute mahtu.
(4)
Koostades nimekirja zoonooside ennetamise programmide kohta, mis saavad ühenduselt 2005. aastal rahalist toetust, ning kavandades igale programmile antava toetuse summat ja määra, tuleb arvesse võtta iga programmi huvipakkuvust ühendusele, selle vastavust ühenduse asjakohaste veterinaariaalaste õigusaktide tehnilistele sätetele ja kasutatavate assigneeringute mahtu.
(5)
Komisjon on vaaginud kõiki esitatud programme nii veterinaarsest kui ka finantsilisest seisukohast ning jõudnud arvamusele, et need tuleks võtta ühenduselt 2005. aastal rahalist toetust saavate programmide nimekirja.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. I lisas loetletud loomahaiguste likvideerimise ja seire programmid hakkavad saama ühenduselt 2005. aastal rahalist toetust.
2. Igale lõikes 1 osutatud programmile kavandatav rahalise toetuse summa ja määr sätestatakse I lisas.
Artikkel 2
1. II lisas loetletud zoonooside ennetamise programmid hakkavad saama ühenduselt 2005. aastal rahalist toetust.
2. Igale lõikes 1 osutatud programmile kavandatav rahalise toetuse summa ja määr sätestatakse II lisas.
Artikkel 3
Käesolev otsus on adresseeritud liikmesriikidele.
Brüssel 14. oktoober 2004

Labels: 0
15
6